鄭海泉

鄭海泉係香港銀行家，擔任過香港上海滙豐銀行亞太區主席。佢係滙豐控股有限公司首位華人執行董事。大學時係中大學生會第二屆內閣副會長，參與政治活動，被港英政府政治部稱為「極端激進分子」。

生平
鄭海泉1948年生於一個6口之家，係屋企嘅大仔，父母都係賣生果。鄭海泉出咗世後無幾耐患上小兒麻痹症，大個咗之後要用拐杖行路。佢喺1960年畢業於深水埗大南街南英中學。鄭海泉曾經先後入讀福華街實用中學同九龍工業學校，中五畢業後因原校冇開設預科而投身社會，一邊喺律師樓任職文員，一邊獲香樹輝提議到夜校完成中七預科課程。當時鄭海泉轉到中華電力公司任職初級文員，後嚟於1969年考入香港中文大學新亞書院經濟學系，繼而前往紐西蘭奧克蘭大學修讀經濟學系哲學碩士學位。

佢本嚟於大學畢業後喺香港心光盲人院暨學校工作咗兩年，期間認識咗一位紐西蘭嘅盲人，獲對方建議到學費較便宜嘅紐西蘭升學，一圓出國深造嘅想法。喺紐西蘭就學時，鄭海泉曾經因生活拮据而任職洗碗工，其後佢搵到一份人工較高嘅兼職簿記工作，脫離「洗大餅」生活。

1978年，鄭海泉加入香港上海滙豐銀行集團財務部，後嚟其主管現居美國嘅胡先生透露一件鮮為人知嘅事，鄭海泉面試職位時，本遜於另一位港大求職者，但鄭海泉幸得一位曾經喺學生會共事嘅中大同學認為鄭海泉該有社會良心，故暗中極力推薦，鄭海泉才得以從此平步青雲；曾經出任首席經濟研究員、經濟及業務策略研究部高級經理、財務主管及總經理等職位。直至1991年10月9號，鄭海泉獲委任為立法局委任議員。1995年，獲委任為滙控集團總經理同香港上海滙豐銀行執行董事，係首位出任該職位嘅華人。港督彭定康亦委任佢為行政局議員。

及後於1998年，鄭海泉調任恒生銀行副董事長兼行政總裁。2005年5月接替退休嘅艾爾敦，出任香港上海滙豐銀行有限公司主席，成為滙控集團創立139年來，首位擔任此職務嘅華人，亦係喺滙控集團內職位最高嘅華人。同時，佢亦出任滙控集團常務總監，以及太古公司董事。2007年，滙豐銀行有限公司成立，鄭海泉出任該行嘅董事長。2008年2月獲委任為滙豐控股有限公司執行董事。2009年7月則獲委任為香港鐵路有限公司獨立非執行董事。至2009年9月，香港中文大學委任鄭海泉為校董會主席，同年10月24號就任。

2009年9月25號，滙豐銀行宣佈鄭海泉將卸任香港上海滙豐銀行亞太區主席，但仍然擔任執行董事、滙豐中國董事長兼滙豐台灣區主席。兩年後，即2011年2月25號，滙豐銀行宣佈鄭海泉於同年五月退休。2011年5月28號，鄭海泉正式退任執行董事職務。

逝世
2022年8月28號，鄭海泉喺跑馬地養和醫院逝世，終年74歲，傳媒報道指佢離世之前患有鼻咽癌。

管理哲學
鄭海泉喺恒生工作嘅6年半時間裏面，恒生嘅業務穩步發展，股價由1998年嘅30幾蚊猛升至目前嘅100幾蚊港元。鄭海泉嘅管理哲學是視僱員為老闆，提倡下屬評價老闆嘅工作。最令佢自豪嘅係，即使經歷咗香港嘅經濟低谷，恒生喺佢嘅領導下，並冇裁過一個僱員。佢不斷為僱員提供內部培訓，以便佢哋能適應新嘅工作。"Don't live in the past"係鄭海泉嘅格言。佢認為即使身為CEO，亦會作出過錯誤決定，最緊要千祈唔好讓呢啲過錯變成絆腳石。

教席
佢亦曾經於2000年及2001年獲浙江大學同深圳大學委任為客座教授，2000年獲委為西南財經大學榮譽教授。

曾任公職

獲得榮譽
非官守太平紳士
英帝國官佐勳章
香港中文大學頒授榮譽院士
香港董事學會頒發「傑出董事獎」
金紫荊星章
香港公開大學頒授榮譽工商管理博士學位
香港中文大學頒授榮譽社會科學博士學位
香港恆生大學頒授榮譽社會科學博士學位

積極開拓內地市場 滙豐銀行任命首位華人主席
 榮譽香港中文大學社會科學博士鄭海泉先生讚辭 
香港金管局鄭海泉簡歷 

香港財經界人士
類:銀行家
類:香港恒生大學榮譽博士
類:香港恒生大學榮譽院士
香港中文大學榮譽博士
香港都會大學榮譽博士
類:香港中文大學榮譽院士
類:滙豐
全國政協香港委員
香港建制派人士
前香港行政局議員
前香港立法局議員
香港中文大學舊生
奧克蘭大學舊生
九龍工業學校舊生
海泉
類:恒生銀行人
新亞書院舊生
類:癌死者